ספייס (אמצעי לחימה)

| --- | --- |

ספייס 2000 מותקנת על פצצה
 מידע בסיסי
 ייעוד:  ערכה להנחיית פצצות או ערכת פצצה מונחית "עצמאית" מובנית
 ארץ ייצור:  ישראל ישראל
 יצרן:  רפאל מערכות לחימה מתקדמות לוקהיד מרטין (תחת רישיון מ"רפאל")
 פיתוח:  רפאל מערכות לחימה מתקדמות
 תקופת השירות:  2003–הווה (כ־22 שנים)
 משתמשים:  חיל האוויר הישראלי חיל האוויר ההודי חיל האוויר היווני ואחרים – ראו מפעילות
 פלטפורמת שיגור:  מטוסי קרב: F-35 לייטנינג II  F-15 איגל  F-16 פייטינג פלקון  פאנאוויה טורנדו  מיראז' 2000  JAS 39 גריפן  סוחוי Su-30MKI (אנ')  HAL Tejas Mk2 (אנ')
 גרסאות:  Spice 2000 Spice 1000 Spice 250 Spice 250 ER
 מאפיינים כלליים
 משקל:  907 ק"ג, 453 ק"ג או 113 ק"ג (2000, 1000 או 250 ליברה/פאונד)
 ממדים
 מוטת כנפיים:  משתנה – תלוי בדגם
 ביצועים
 טווח:  תלוי בדגם: Spice 2000‏ – 60 ק"מ  Spice 1000‏ – 125 ק"מ  Spice 250‏ – 100 ק"מ  Spice 250 ER‏ – 150 ק"מ
 דיוק:  תלוי בדגם: עם מערכת ATA‏ – 3 מטר CEP  עם מערכת MITL‏ – 1 מטר CEP
 ראש קרב והנחיה
 ראש קרבי:  פצצות מסוגים שונים במשקל שונה: MK-83, MK-84, BLU-109, BLU-110, RAP-1000, RAP-2000
 הנחיה:  אלקטרואופטית או GPS
 ניווט:  מערכת ניווט אינרציאלית (INS) ומערכת GPS
ספייס 1000
ספייס (באנגלית: SPICE, ראשי תיבות של Smart, Precise-Impact, Cost-Effective) היא סדרת ערכות הנחיה לפצצות שפותחה בישראל על ידי חברת "רפאל מערכות לחימה מתקדמות". הערכה מאפשרת להפוך פצצה מוטלת רגילה לפצצה חכמה באמצעות הנחיה המבוססת על חיישן אלקטרואופטי או GPS. בשל דיוקה הרב של הספייס היא מכונה לעיתים בתקשורת "טיל", למרות שאין לה הנעה משלה אלא היא דואה או גולשת באוויר, למעט הגרסה האחרונה Spice 250 ER, הכוללת מנוע טורבו-סילון מיניאטורי ומערכת דלק פנימית.
ערכת ההנחיה "ספייס" כוללת ראש ביות בעל מערכת ניווט אינרציאלית (INS) ומערכת GPS. הספייס משדרת שידור חי רציף אל צוות המטוס ששילח אותה, עד לפגיעתה במטרה. הספייס מתקנת את מסלולה תוך כדי מעוף באמצעות כנפיים מתקפלות וסנפירים שונים. הטווח של הספייס יכול להגיע ל-150 ק"מ בדגם Spice 250 ER. חסרונה העיקרי של הספייס הוא מחירה הגבוה, עקב ההנחיה האלקטרואופטית היקרה, שנעדרת ממערכות הנחיה דוגמת ה-JDAM.
בעזרת הספייס הופכת הפצצה למדויקת עם רדיוס פגיעה של עד 3 מטרים מהיעד המתוכנן עם מערכת ATA ועד 1 מטר מהיעד המתוכנן עם מערכת MITL. הערכה ניתנת להתקנה על מטוסי הקרב F-35,‏ F-15,‏ F-16,‏ פאנאוויה טורנדו ואחרים, ומורכבת על פצצות שימוש כללי מסוג MK-83 ו-MK-84, וכן על BLU-109,‏ BLU-110,‏ RAP-1000‏ ו-RAP-2000.
ישנם 4 דגמים של הערכה: Spice 250, Spice 250 ER,‏ Spice 1000 ו-Spice 2000. המספר מציין את משקל הפצצה בליברות. Spice 250 היא ערכה "עצמאית" מובנית, כלומר שהיא כוללת את הפצצה עצמה ולא מורכבת על פצצה קיימת. את הדגם Spice 250 ER, הציגה "רפאל" בשנת 2021. ה-Spice 250 ER הוא גרסה משודרגת, לטווח ארוך יותר (Extended Range – טווח מוּרחב או מוּארָך).
| דגם הערכה | משקל (ליב') | משקל (ק"ג) | טווח בק"מ | כינוי בחיל האוויר הישראלי |
| --- | --- | --- | --- | --- |
| Spice 2000‏ | 2000 | כ-907 | 60 | ברד פלדה |
| Spice 1000‏ | 1000 | כ-453 | 125 | ברד קל |
| Spice 250‏ | 250 | כ-113 | 100 | ברד קטן |
| Spice 250 ER (Extended Range)‏ |  | 125 | 150 |  |
(הערות ומקורות למידע בטבלה:)
דגם מטוס הכולל דגמי אמל"ח מתוצרת רפאל.
בצד ימין, מימין לשמאל: טיל פיתון 5, ספייס 250, ספייס 1000.
בצד שמאל: רביעיית ספייס 250, טיל דרבי, טיל פיתון 5.
(ביצוע הדגם על ידי "מה-טוב פתרונות המחשה")
הספייס היא מוצר מתוצרת "רפאל", כפיתוח המשך לטיל האוויר-קרקע פופאי (AGM-142 Have Nap). הספייס הגיעה לבשלות מבצעית בשנת 2003 בטייסת F-16 של חיל האוויר הישראלי. בסוף שנת 2017 נקלט בחיל האוויר הישראלי, דגם משופר של Spice 1000 בשם "ברד קל". טייסת 109 וטייסת 117 היו הראשונות לקלוט את הערכה. גם חיל האוויר ההודי מפעיל ערכות מסוג זה. על פיתוח הפצצה וקליטתה בחיל האוויר, זכו צוותים של חיל האוויר, "רפאל" ו"אלביט מערכות", בפרס ביטחון ישראל ב-2019.
בשנת 2019, החל ייצור ערכת ההנחיה גם בארצות הברית, לאחר שנחתם הסכם בין "רפאל" לבין לוקהיד מרטין האמריקאית.